section_heading: Životopis
paragraph_text: Ferdinand Schörner rođen je u Münchenu, u Kraljevini Bavarskoj, saveznoj državi unutar Njemačkog carstva. Kao poručnik Njemačke vojske i veteran Prvog svjetskog rata sudjelovao je u Bitki za Caporetto, u jesen 1917., gdje su snage Austro-Ugarske i Njemačke u zajedničkoj ofenzivi razbile talijansku liniju. Između dva rata radio je kao časnik za osoblje i vojni instruktor. Sudjelovao je i u Münchenskom (Hitlerovom) puču kao zapovjednik Vojnog okruga VII u Münchenu i pomoćnik generala Otta von Lossowa, na strani bavarske vlade protiv nacista. Posebno se istaknuo u Drugom svjetskom ratu, u osvajanju Poljske, u ratu na Balkanu i Grčkoj, gdje je zaslužio Viteški križ. Naime, bio je jedan od 27 ljudi kojima je dodijeljena posebna vrsta Željeznog križa: Viteški križ s hrastovim lišćem, mačevima i dijamantima (njem. Ritterkreuz des Eisernen Kreuzes mit Eichenlaub, Schwertern und Brillanten), koji se dodjeljivao za izuzetnu hrabrost na bojnom polju ili za izvanredno vojno vođenje. Posebno se istaknuo na Istočnom bojištu, gdje je predvodio mnoge grupe vojske; zahvaljujući svemu tome stekao je mnoga unaprijeđenja i postao omiljen među vodećim nacistima, Goebbelsu i Hitleru.Dnevno.hr – Najbrutalniji Hitlerov maršal – 1973., objavljeno 1. srpnja 2014. (pristupljeno 27. kolovoza 2015.)